Višegradska tvrđava
Višegradska tvrđava podignuta je na uzvisini iznad današnjeg Višegrada, na njegovoj sjevernoj periferiji, na mjestu ušća rijeke Rzav u rijeku Drinu, na njenoj desnoj obali. Funkcija tvrđave bila je osiguravanje prijelaza preko Drine. Prostorno je malo ali čvrsto uporište. Izdužene je osnove sa dvije kružne kule na krajevima, koje su međusobno povezane bedemima. Njegov izgled prikazan je na otisku iz 1530. koji krasi putopis Benedikta Kuripešića. Za ime Višegrad uobičajeno je tumačenje da se radi o tvrđavi na uzvišenju koja dominira gradom. Prema Desanki Kovačević-Kojić Višegrad se prvi put spominje u izvorima 1407. godine. Tvrđava je pripadala vlasteli Pavlovići. Početkom juna 1433. jedan karavan sa robom je išao iz Dubrovnika do mjesta Višegrad vojvode Radoslava Pavlovića (de Ragusio usque ad locum Visegrad voiuode Radossaui Paulouich). Ispod tvrđave razvijeno je bilo podgrađe koje se u izvorima spominje kao Podvišegrad. U njemu je bilo domaćih trgovaca koji su se poslovali sa Dubrovnikom. Identifikacija tvrđave ponekad je i identifikacija za naselje koje je formirano ispod tvrđave. Tako se aprila 1429. Radiša Stojaković spominje da je iz Višegrada, a krajem augusta iste godine da je iz Podvišegrada.